**Coupang** (kor. 쿠팡, *Kupang*) on suuri eteläkorealainen verkkokauppayhtiö, jonka päämaja sijaitsee maan pääkaupungissa Soulissa. Yrityksen perusti Bom Kim vuonna 2010.

Etelä-Korean arvioitiin keväällä 2020 sijoittuvan verkkokaupan rahallisella arvolla mitattuna maailman kymmenen suurimman markkina-alueen joukkoon sijalle 7. Verkkokauppaa arvioitiin tehtävän Etelä-Koreassa 37 miljardilla Yhdysvaltain dollarilla vuodessa, mikä olisi noin 9,8 prosenttia vähittäiskaupasta. Etelä-Koreaa suurempia markkina-alueita olivat tämän arvion mukaan Kiina, Yhdysvallat, Britannia, Japani, Saksa ja Ranska.

Coupangin jakeluauto.
Voimakkaasti kasvanut Coupang nousi vuonna 2020 kotimaansa suurimmaksi verkkokauppayritykseksi. Yhtiön kertoman mukaan sen mobiilisovellus on käytössä noin puolella eteläkorealaisista. Kesäkuussa 2020 Coupang toimitti päivittäin noin 3,3 miljoonaa lähetystä asiakkailleen. Yrityksen eräänä vahvuutena pidetään "raketinnopeaa toimitusta" ("Rocket Wow") eli toimitusta seuraavan yön aikana aamuseitsemään mennessä tai saman päivän kuluessa, mikä on nopeampaa kuin Amazonin tarjoama 24 tunnin toimitusaika tilauksesta. Coupangin toimituksista 99,3 prosenttia saapui perille 24 tunnin sisällä (2019). Nopea toimitus on mahdollinen, sillä 70 prosenttia eteläkorealaisista asuu yhtiön kertoman mukaan alle 10 minuutin ajomatkan päässä jostain yhtiön 200 jakelukeskuksesta. Toisaalta verkkokauppojen nopean toimitusajan on todettu olevan hyvin kuormittavaa 12-tuntisia työvuoroja tekeville jakelutyöntekijöille.

Coupangin markkina-arvoksi arvioitiin noin 9 miljardia Yhdysvaltain dollaria (2019). Verkkokauppayhtiön kasvua ovat 3,4 miljardin dollarin sijoituksillaan tukeneet japanilainen SoftBank (2016: 1 mrd. USD; 2018: 2 mrd. USD) sekä yhdysvaltalaiset Sequoia Capital ja BlackRock (2016: yhteensä 0,4 mrd. USD). Uutta, mahdollisesti julkista osakeantia on kaavailtu vuodelle 2021. Yhtiön päämarkkina-alueen Etelä-Korean ohella toimipisteitä on myös Kiinassa ja Yhdysvalloissa. Vuonna 2020 Coupang osti taloudellisiin vaikeuksiin ajautuneen singaporelaisen videojakeluyhtiö Hooqin, joka oli toiminut Singaporen ohella Filippiineillä, Thaimaassa, Indonesiassa ja Intiassa.

Coupangin kirjanpidollinen liikevaihto oli vuonna 2019 yhteensä 7 150 miljardia Etelä-Korean wonia (eli noin 5,4 miljardia euroa), josta syntyi tappiota 720,5 miljardia wonia (noin 0,5 milj. euroa). Suuret investoinnit jakelukeskuksiin vaikuttivat liiketulosta laskevasti. Yhtiö teki digitaalista kauppaa (*gross merchandise volume*, GMV) samana vuonna yhteensä 17 800 miljardin wonin arvosta. Kesällä 2020 yhtiö kertoi liiketuloksensa nousseen ensimmäistä kertaa voitolliseksi. Vuonna 2020 verkkokauppakonsernin palveluksessa olevien työntekijöiden määrä nousi yli 37 000:een. Samalla Coupang on noussut Etelä-Korean yrityssektorin suurimpien työllistäjien joukkoon. Sen edellä ovat vain Samsung Electronics, Hyundai Motor ja LG Electronics.

Coupangin suuria kilpailijoita sen kotimarkkinoilla ovat liikevaihdoltaan hieman suurempi eteläkorealainen hakukone- ja verkkokauppayhtiö Naver ja Etelä-Korean markkinaosuudellaan hieman pienempi yhdysvaltalainen Ebay.

Lähteet
-------

1. 1 2  Coupang Corp bloomberg.com. Viitattu 1711.2020. (englanniksi)
2. ↑  Sandeep Thakur: Top 10 ecommerce businesses in Asia  8.12.2015. techinasia.com. Viitattu 16.11.2020. (englanniksi)
3. 1 2 3  About Us Coupang, coupang.com. Viitattu 16.11.2020. (englanniksi)
4. 1 2  Karen Gilchrist: The ‘most difficult’ decision that helped create a $9 billion start-up (myös video-osuus)  5.12.2019. cnbc.com. Viitattu 17.11.2020. (englanniksi)
5. ↑  The 10 Largest E-commerce Markets in the World by Country  14.4.2020. business.com. Viitattu 18.11.2020. (englanniksi)
6. 1 2 3 4  Annie Palmer: Coupang, a SoftBank-backed start-up, is crushing Amazon to become South Korea’s biggest online retailer (myös video-osuus)  16.6.2020. cnbc.com. Viitattu 17.11.2020. (englanniksi)
7. 1 2  Steven Borowiec: Commentary: Guaranteed next-day deliveries in South Korea are coming at a heavy price  13.11.2020. CNA, channelnewsasia.com. Viitattu 17.11.2020. (englanniksi)
8. ↑  Locations Coupang, coupang.com. Viitattu 17.11.2020. (englanniksi)
9. ↑  SoftBank-backed Coupang to buy assets of Singtel's Hooq, in Asian video entry  9.7.2020. businesstimes.com.sg. Viitattu 17.11.2020. (englanniksi)
10. ↑  Karen Gilchrist: Coupang narrows operating loss by 36% in 2019 on 64% jump in sales  14.4.2020. pulsenews.co.kr. Viitattu 1711.2020. (englanniksi)
11. 1 2  Park Eun-Jee: Naver, Coupang take leaves from each others' books  8.11.2020. koreajoongangdaily.joins.com. Viitattu 17.11.2020. (englanniksi)
12. ↑  Choi Moon-hee: Coupang Creates More Jobs than Total Jobs Lost in 500 Largest Companies  1.9.2020. businesskorea.co.kr. Viitattu 17.11.2020. (englanniksi)

Aiheesta muualla
----------------

* Kuvia tai muita tiedostoja aiheesta **Coupang** Wikimedia Commonsissa

* How the Jeff Bezos of Korea is beating Amazon at its own game (22.5.2019) (englanniksi) (fastcompany.com)